***เดอะเฟิสต์เทก*** (อังกฤษ: The First Take; แสดงชื่อว่า ***THE F1RST TAKE***) เป็นช่องยูทูบจากประเทศญี่ปุ่นที่เชิญศิลปินมาแสดงเพลงของตัวเอง โดยให้โอกาสเพียงครั้งเดียวเท่านั้น

แนวคิด
------

วิดีโอทางช่อง *เดอะเฟิสต์เทก* จะถ่ายทำในสตูดิโอ ตัดสลับระหว่างภาพระยะกลางและภาพระยะใกล้ซึ่งถ่ายตัวนักร้องและไมโครโฟนบนพื้นหลังที่ปกติจะเป็นสีขาว ภาพฟุตเทจจะบันทึกที่ความละเอียด 4K และเสียงคุณภาพสูง เคซูเกะ ชิมิซุ ครีเอทีฟไดเร็กเตอร์ประจำช่องกล่าวว่าทางช่องจะขอให้นักร้องถือเสมือนว่าเป็นการแสดงสด แพทริก เซนต์ไมเคิล นักเขียนประจำ*เดอะเจแปนไทมส์*เขียนไว้ว่าความสำเร็จของ *เดอะเฟิสต์เทก* ชี้ให้เห็นแนวโน้มความนิยมดนตรีของสาธารณชนที่เปลี่ยนไป โดยเสนอว่า "ความสมบูรณ์แบบที่จัดฉากไว้อย่างดีนั้นล้าสมัยไปแล้ว และความแท้จริง หรืออย่างน้อยก็หน้าฉากที่ดูเหมือนจะแท้จริงนั้นเข้ามาแทน"

*เดอะเฟิสต์เทก* เป็นเครื่องหมายการค้าของโซนี่มิวสิกเอ็นเตอร์เทนเมนท์เจแปน

ประวัติ
-------

*เดอะเฟิสต์เทก*เผยแพร่วิดีโอแรกเมื่อวันที่ 15 พฤศจิกายน ค.ศ. 2019 ซึ่งเพลงในวิดีโอนั้นได้แก่ "Narratage" โดยอาดีเยอ ต่อมาในวันที่ 6 ธันวาคมปีเดียวกัน วิดีโอเพลง "กูเร็งเงะ" โดยลีซานั้นกลายเป็นไวรอลวิดีโอและมียอดผู้เข้าชมสูงกว่ามิวสิกวิดีโอต้นฉบับของเพลง และเป็นที่ยอมรับว่าเป็นวิดีโอที่ทำให้ช่องได้รับความนิยมมากขึ้น เพลงที่บันทึกทางช่องยังสามารถดาวน์โหลดได้อีกด้วย ซึ่งเพลง "เนโกะ" เวอร์ชัน*เดอะเฟิสต์เทก*โดยวงดิชนั้นขึ้นอันดับสูงสุดบน*บิลบอร์ด*เจแปนฮอต 100 ที่อันดับที่ 11 และได้อันดับที่ 28 บนชาร์ตสิ้นปีด้วย สถิติเมื่อเดือนกันยายน ค.ศ. 2021 ทางช่องมีวิดีโออัปโหลด 192 วิดีโอจากศิลปิน 109 คนหรือกลุ่ม โดยมีสี่วิดีโอที่มียอดผู้เข้าชมมากกว่า 100 ล้านคน ได้แก่ "กูเร็งเงะ", "เนโกะ", "ดรายฟลาวเวอร์" โดยยูริ และ "โยรุนิคาเกรุ" โดยโยอาโซบิ

หลังจากที่รัฐบาลญี่ปุ่นประกาศสถานการณ์ฉุกเฉินเนื่องจากการระบาดทั่วของโควิด-19 ใน ค.ศ. 2020 วิดีโอหลายวิดีโอในปีนั้นจะถ่ายทำที่บ้านของนักร้องเองโดยใช้ชื่อ "เดอะโฮมเทก" ในเดือนมิถุนายน ค.ศ. 2020 สเตรย์คิดส์ บอยแบนด์เกาหลีใต้ได้แสดงเพลง "สลับป์" ฉบับภาษาญี่ปุ่น ซึ่งถือเป็นศิลปินต่างชาติและศิลปินเกาหลีกลุ่มแรกที่ปรากฏบนช่องนี้ สเตรย์คิดส์กลับมาอีกครั้งในเดือนตุลาคม ค.ศ. 2021 เพื่อแสดงเพลง "มิกซ์เทป: โอ" ซึ่งเป็นเพลงแรกทางช่องนี้ที่ไม่ใช่เพลงภาษาญี่ปุ่น

เดือนกุมภาพันธ์ ค.ศ. 2022 ไอ นักร้อง-นักแต่งเพลงชาวอเมริกันแสดงเพลง "อัลดีบาแรน" ซึ่งเป็นศิลปินเดี่ยวชาวอเมริกันคนแรกที่ปรากฏตัวทางช่องนี้ ศิลปินอเมริกันกลุ่มแรกที่ปรากฏตัวทางช่องนี้ได้แก่คณะอะแคปเปลลาเพนทาโทนิกซ์ ซึ่งปรากฏตัวในเดือนมกราคม ค.ศ. 2021 วันที่ 1 เมษายนปีเดียวกัน ทางช่องได้เผยแพร่วิดีโอแรกที่มีตัวละครที่ไม่ได้มนุษย์ ได้แก่หุ่นเชิดเอลโม จูเลีย และคุกกีมอนสเตอร์จาก *เซซามีสตรีต* ซึ่งแสดงเพลง "อูเอะโอะมูอิเตะอารูโก" ร่วมกับสมาชิกวงฮินาตะซากะโฟร์ตีซิกซ์ได้แก่ชิโฮะ คาโต, ฮินาโนะ คามิมูระ และมิกูนิ ทากาฮาชิ ในเดือนมิถุนายน แฮร์รี สไตลส์ นักร้องชาวอังกฤษปรากฏตัวในวิดีโอลำดับที่ 225 แสดงเพลง "บอยเฟรนส์" โดยสไตลส์เป็นหนึ่งในศิลปินตะวันตกไม่กี่คนที่ปรากฏตัวทางช่องนี้ เดือนกันยายนปีเดียวกัน แอวริล ลาวีน นักร้องชาวแคนาดา แสดงเพลง "คอมพลิเคตทิด" ต่อมาในเดือนตุลาคม ซู หรุ่ยฉี หรือซูรี ซู นักร้อง-นักแต่งเพลงชาวจีนแสดงเพลง "Liao (The Phoenix)" ซึ่งเธอเป็นศิลปินชาวจีนคนแรก

เดือนมกราคม ค.ศ. 2023 โฮชิมาจิ ซูอิเซ เวอร์ชวลยูทูบเบอร์ในสังกัดโฮโลไลฟ์ โปรดักชัน แสดงเพลง "สเตลลาร์ สเตลลาร์" ซึ่งเป็นเวอร์ชวลยูทูบเบอร์รายแรก ศิลปินชาวไทยรายแรกที่ปรากฏทางช่อง *เดอะเฟิสต์เทก* ได้แก่กันต์ธีร์ ปิติธัญ หรือ CDGuntee ซึ่งกันต์ธีร์แสดงเพลง "ไมโครโฟน" เมื่อเดือนกรกฎาคม ค.ศ. 2023

อ้างอิง
-------

1. 1 2  Ito, Haruka (September 30, 2021). "News Navigator: What is popular Japanese YouTube music channel 'The First Take'?". *Mainichi Daily News*. สืบค้นเมื่อ October 9, 2021.
2. 1 2  "普段ならＮＧ箇所を価値あるものに…「ＴＨＥ ＦＩＲＳＴ ＴＡＫＥ」制作チーム". *Sports Hochi* (ภาษาญี่ปุ่น). May 9, 2020. สืบค้นเมื่อ October 9, 2021.
3. 1 2  St. Michel, Patrick (April 24, 2020). "Racking up the views on YouTube with The First Take". *The Japan Times*. สืบค้นเมื่อ October 9, 2021.
4. ↑  "登録6320136". *J-Piat Pat* (ภาษาญี่ปุ่น). สืบค้นเมื่อ June 14, 2022.
5. ↑  Komatsu, Mikikazu (August 24, 2020). "LiSA's "Gurenge" Performance for "THE FIRST TAKE" is Featured in Sony's Headphones CM". *Crunchyroll*. สืบค้นเมื่อ October 9, 2021.
6. ↑  "Hot 100 [2020/06/17 公開]". *Billboard Japan* (ภาษาญี่ปุ่น). สืบค้นเมื่อ October 9, 2021.
7. ↑  "Hot 100: Year-End 2020". *Billboard Japan* (ภาษาญี่ปุ่น). สืบค้นเมื่อ October 9, 2021.
8. ↑  "Stray Kids「THE FIRST TAKE」に韓国から出演、「SLUMP -Japanese ver.-」世界初披露". *Natalie* (ภาษาญี่ปุ่น). June 25, 2020. สืบค้นเมื่อ June 17, 2022.
9. ↑  "Stray Kidsの凄みをまざまざと見せつけられる「Mixtape : OH」。韓国語歌唱で挑む、2度目の『THE FIRST TAKE』". *The First Time* (ภาษาญี่ปุ่น). November 11, 2021. สืบค้นเมื่อ June 17, 2022.
10. ↑  "AIが今夜「THE FIRST TAKE」初登場、朝ドラ主題歌「アルデバラン」披露｜ウーマンエキサイト". *ウーマンエキサイト* (ภาษาญี่ปุ่น). สืบค้นเมื่อ June 14, 2022.
11. ↑  "Everything You Need to Know About 'THE FIRST TAKE,' Featuring Harry Styles, Stray Kids, YOASOBI & More". *Billboard* (ภาษาอังกฤษแบบอเมริกัน). 2022-06-20. สืบค้นเมื่อ 2022-08-18.
12. ↑  "日向坂46「THE FIRST TAKE」で「セサミストリート」キャラクターとコラボ（コメントあり）". *Natalie* (ภาษาญี่ปุ่น). Natasha, Inc. สืบค้นเมื่อ 2022-05-08.
13. ↑  Paul, Larisha (2022-06-13). "Watch Harry Styles Perform a Stripped-Back Version of 'Boyfriends' on 'The First Take'". *Rolling Stone* (ภาษาอังกฤษแบบอเมริกัน). สืบค้นเมื่อ 2022-06-15.
14. ↑  Dailey, Hannah (2022-06-13). "Harry Styles Nails His One-Shot Performance of 'Boyfriends' on 'The First Take': Watch". *Billboard* (ภาษาอังกฤษแบบอเมริกัน). สืบค้นเมื่อ 2022-06-15.
15. ↑  "Avril Lavigne、"THE FIRST TAKE"に初登場！デビュー曲「Complicated」を一発撮りパフォーマンス！" [Avril Lavigne's first appearance in "THE FIRST TAKE"! One shot performance of debut song "Complicated"!]. *Gekirock* (ภาษาญี่ปุ่น). 2022-09-02. สืบค้นเมื่อ 2022-09-02.
16. ↑  "スー・ルイチー、中国ソロアーティストとして初出演した『THE FIRST TAKE』の感想とプロフィール。彼女の魅力を探る". *The First Times* (ภาษาญี่ปุ่น). October 11, 2022. สืบค้นเมื่อ August 7, 2023.
17. ↑  Harding, Daryl (January 20, 2023). "Hololive Member Hoshimachi Suisei Is the 1st VTuber to Perform on THE FIRST TAKE". *Crunchyroll* (ภาษาอังกฤษแบบอเมริกัน). สืบค้นเมื่อ 2023-01-21.
18. ↑  "เทกเดียวอยู่ 'CDGuntee' ศิลปินไทยคนแรกโชว์สุดเฟี้ยวในรายการดังระดับโลก 'THE FIRST TAKE'". เวิร์กพอยท์ทีวี. 17 July 2023. สืบค้นเมื่อ 12 November 2023.